Nafarroako Parlamentuko Mahaiak, 2019ko azaroaren 18an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko galdera, Tuteran hirugarren osasun etxe bat ez eraikitzeko erabakiari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko azaroaren 18an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Cristina Ibarrola Guillén andreak, Legebiltzarraren Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

Osasun Departamentuak prentsa-ohar bat egin zuen 2019ko azaroaren 12an Tuterako alkatearekin bildu ondoren, zeinean honako hau esaten baita hitzez hitz: “Epe ertainean, ez da aurreikusten Tutera Ekialdean (Santa Ana) 25.000 osasun-txartel indibidual baino gehiago egotea. Tutera Mendebaldean (Gayarre), aldiz, Hiri Antolamendurako Plan Orokorraren arabera bai gerta daiteke igoera bat Queiles auzoan (500 etxebizitza); igoera horrek, osasun-plangintzari dagokionez, 1.750-2.000 osasun-txartel indibidual gehiago egotea ekarriko luke; hartara, gehienez ere, 15.500 osasun-txartel indibidual gehiago egonen lirateke, muga gisa gomendatzen diren 25.000 txarteletatik urrun.”

Parlamentari naizen honek honako hau jakin nahi dut:

1.- Osasun Departamentua zertaz ari da muga gisa gomendatzen diren 25.000 txartelei buruz ari denean?

2.- Zer azterlanen abala du Osasun Departamentuak bere prentsa-oharrean aipatzen duen gomendatutako muga horrek? Erants bitez azterlan horiek.

3.- Nafarroako osasun etxe bakoitzeko osasu-txartel indibidualen eta osasun-txartel indibidual atxikien kopurua.

4.- Tuteran hirugarren osasun etxe bat ez eraikitzeko erabakia Osasun Departamentuaren ustez justifikatzen duten txosten teknikoak.

5.- Ba al dago Osasun Departamentuaren Plangintza Zerbitzuaren txostenik Tuteran irugarren osasun etxe bat eraikitzeari buruz? Baiezkoan, erants bedi txosten hori.

6.- Nafarroan 2011tik gaur arte osasun etxe berriak eraikitzeari buruz Osasun Departamentuaren Plangintza Zerbitzuan dauden txostenak.

Iruñean, 2019ko azaroaren 13an

Foru parlamentaria: Cristina Ibarrola Guillén